
Quo  laetiora  sunt  incrementa,  quae  nostro  aevo 
universa  cepit  chirurgia,  eo  majori  studio  atque  dili¬ 
gentia  singulae  etiam  operationes  sunt  examinatae, 
indicationes  et  contraindicationes,  quae  dicuntur,  rite 
ventilatae,  agendi  modus  atque  typus  certiores  con¬ 
stituti.  At  vero,  quum  non  externae  semper  condi¬ 
tiones  operationem  aliquam  administrari  jubeant,  sed 
saepe  internae,  quarum  diagnosis  haud  raro  sit  an¬ 
ceps,  fieri  non  potuit,  quin  dissensio  et  controversia 
de  hujus  illiusve  operationis  necessitate  inter  medi¬ 
cos  moverentur.  Tantum  autem  abest,  ut  illae  con¬ 
troversiae  damna  nostrae  arti  attulerint,  ut  multum  ei 
profuerint;  omnes  enim  scriptores,  de  re  aliqua  dis¬ 
serentes,  summa  qua  potuerunt,  virium  contentione 
enitebantur  eo,  ut  individuam  suam  sententiam  non 
modo  argumentis  quam  uberrimis  fulcirent,  sed  etiain 
experientiae  testimoniis  confirmarent.  —  Inter  ope¬ 
rationes  graviores  nulla,  quod  mihi  videtur,  tam  va¬ 
riam  sortem  experta  est,  quam  trepanatio,  alii  enim 
ejus  usum  longe  lateque  patere,  alii  paucis  quibus¬ 
dam  casibus  limitari,  alii  ne  unum  quidem  dari  ex¬ 
emplum  contendunt,  quod  indubitatis  indiciis  requi- 

rat  trepanationem.  Haud  dubie  tantae  dissensionis 
causa  ex  parte  saltem  in  eo  est  collocanda,  quod 
capitis  affectiones,  quae  primo  obtuitu  videbantur 
gravissimae,  interdum  sine  ullo  artis  auxilio  felici¬ 
ter  sanabantur,  quae  autem  leviores,  adhibita  trepana- 
tione  ad  mortem  ferebantur,  aut  vice  versa.  Quum, 
ad  capessendos  supremos  in  medicina  atque  chirurgia 
honores,  opusculum  inaugurale  conscribere  me  opor¬ 
teret,  animum  appuli  ad  hanc  operationem,  minus 
quidem,  ut  alios  edoceam,  quam  ut  ipse,  trepanatio- 
nis  dignitatem  examinando  variasque  scriptorum  opi¬ 
niones  ventilando,  fructum  qualemcunque  capiam.  — 

CAP,  L 

Ut  ordiar  ab  exordio,  trepanationis  historiam  bre¬ 
viter  adumbrabo,  priusquam  ad  singularia  progrediar. 
Pertinet  haec  operatio  inter  vetustissimas;  librorum 
enim  Hippocraticorum  auctores  de  ea,  tanquain  de  re 
communi  vulgoque  nota,  disserunt,  nec  non  tere¬ 
brae  atque  modioli  mentionem  faciunt;  iidem  obiter 
de  cautelis  quibusdam  disputant,  in  administranda 
trepanatione  respiciendis,  inprimis  quod  ad  cranii 
locum  attinet,  operationi  submittendum.  Uberius  jam 

Celsus  in  hanc  materiem  inquisivit,  nara  calvariae 

» 

vulnus,  quod  non  satis  amplum  sit,  sectione  dilatari 
suadet,  donec  appareat  membrana;  idem  priscos  me¬ 
dicos,  si  os  fractum  fissurnve  fuerit,  statira  confugisse 
dicit  ad  ferramenta,  quibus  id  exciderint,  Celsus 
et  Galenus  etiam  instrumentorum  apparatum  locu¬ 
pletasse  dicuntur,  addito  scilicet  scalpro  et  malleo; 
Heliodorum  vero  modioli  tantum  notitiam  habuisse. 

judicant  nonnulli,  quoniam  hoc  instrumentum  in  usum 
vocari  suadet,  si  sub  calvaria  vel  meninge  sanguinis 
coagula,  aut  pus  existere,  pro  explorato  habeamus. 
Galenus  adeo  mentionem  facit  exempli,  quo  hominem 
sincipitis  fractura  percussum  a  se  sanatum  esse  asse¬ 
rit,  exciso  sincipitis  osse.  —  Nihilominus  operatio 
illis  temporibus  admodum  rudis,  plurimis  difficultati¬ 
bus  atque  periculis  premebatur,  quoniam  chirurgi, 
neglecto  modiolo,  vel  terebra  tantum  vel  cultro  len¬ 
ticulari,  duce  Galeno,  utebantur.  Qui  secuti  sunt 
Galenum,  imo  Arabes,  quanquam  passim  trepanatio- 
xiis  necessitatem  agnoscerent,  generatim  tamen  hanc 
operationem,  velut  temerariam,  perhorrescebant  et 
chemicis  medicamentis  plus  profici  opinabantur,  si 
cranii  ossa  laesa  sint;  alii  enim  remedia  exsiccantia, 
alii  humectantia  administrabant  iisque  temere  con¬ 
sumebant  tempus  operationi  opportunum.  Haec  com¬ 
munis  medicorum  sententia  ad  medium  fere  aevum 
valuit,  ita  ut  nonnulli  tantum  circumforanei,  reliquis 
audaciores,  trepanationem  instituerent  et  modo  pro« 
sperum,  modo  funestum  experirentur  eventum.  — 
Unus  tamen  exstitit,  chirurgiae  occidentalis  in¬ 
staurator  merito  celebratus,  Guido  de  Cauliaco,  qui 
trepanationem  minime  in  contemtu  habendam,  sed 
praestantissimis  operationibus  interponendam  doceret; 
inprimis  eo  bene  promeruit,  quod  repudiata  terebra 
similibusque  instrumentis,  modioli  usum  in  debitam 
dignitatem  restituit.  Instaurata  chirurgia,  Itali  potis¬ 
simum  medici  saeculo  decimo  quinto  tam  huic  quam 
aliis  operationibus  impenderunt  operam.  Berengarius 
enim  cranii  fracturam  et  fissuram ,  antequam  appa- 

reant  symptomata  periculosa,  modiolum  requirere 
fatetur;  Vigo  semper  ad  trepanationem  properandum 
esse  judicat,  si  vel  sanguinis  extravatio,  vel  puris 
colluvies  cranii  fracturam  sit  secuta;  ab  iisdem  viris 
parum  dissentit  Santo  de  Barletta.  Non  omnes  ta¬ 
men  parem  dignitatem  huic  operationi  adscripserunt. 
Lanfrancus  enim  Placentinus  duas  modo  conditiones 
existere  contendit,  quae  os  jubeant  excidi,  nimirum 
si  vel  os  nudatum  sit  ejusque  pars  descenderit  in 
locum  sanum,  vel  si  fragmentum  aliquod  osseum  ir¬ 
ritet  membranam.  Neque  minus  Carcano  Leone  sta- 
tira  quidem  properandum  esse  ad  trepanationem  fa¬ 
tetur,  ubi  ejus  necessitas  sit  evicta,  minime  vero 
omnes  cranii  fissuras,  fracturas  et  sanguinis  extrava- 
sata  modiolum  requirere.  Andreas  a  Cruce,  Paraeus, 
Fabricius  ab  Aquapendente  et  Fabricius  Hildanus 
non  tantum  majorem  celebritatem,  trepanationi  con¬ 
ciliaverunt,  sed  quoque  instrumentorum  apparatum 
simpliciorem  et  aptiorem  reddiderunt,  de  tempore 
autem,  quo  administranda  sit  operatio,  aliquatenus 
dissenserunt;  Andreas  a  Cruce  enim  hoc  professus  est 
axioma:  quanto  citius  eo  melius;  Paraeus  et  Fabri¬ 
cius  ab  Aquapendente  ea  tantum  symptomata  peri¬ 
culosa  operationis  necessitatem  arguere  censent,  quae 
ante  quartum  a  laesione  diem  animadvertantur,  Hil¬ 
danus  post  hunc  etiam  terminum  modiolo  locum  esse 
docet.  Lange,  Heidelbergensis,  medio  saeculo  XVI. 
Germanorum  primus  fuit,  qui  modioli  usum  intro¬ 
duceret.  Quae  Fabricius  uterque  et  Paraeus  propo¬ 
suerant,  normam  certam  constituere  putabantur,  quam 
omnes  fero  medici  ad  saeculi  decimi  septimi  finem 

sequebantur.  Saeculo  duodevicesimo  alii  prodierunt 
viri,  partim  operationis  indicationes  accuratius  me- 
tientes,  partim  instrumenta  quaedam  repudiantes,  aut 
in  pristinam  dignitatem  restituentes,  quibus  inprimis 
Ch  eselden,  Sharp,  Garengeot,  accensendi  sunt;  Che- 
selden  enim  modiolum  manualem,  cujus  inventor 
perperam  nonnullis  putatur,  in  usum  revocavit,  idem 
et  Sharp  coronas  cylindricas  majores  in  conicarum 
locum  rursus  substituerunt,  terebrae  usum  abrogave¬ 
runt.  Garengeot  et  de  la  Motte,  ad  experientiam 
provocantes,  non  majores  tantum  cranii  fracturas, 
sed  rimas  saepe  minimas  modiolo  curandas  esse  do¬ 
cuerunt,  quoniam  his  in  exemplis  tabula  cranii  inte¬ 
rior,  saepe  diffracta,  encephalum  lacessat  signaque 
periculosissima  proferat.  Pott  inter  denas,  ait,  fra¬ 
cturas  simplices  cranii  certe  septenas  trepanationem 
requirere,  ad  cavendum  periculum;  quum  operatio 
per  se  nihil  habeat  noxii,  melius  esse,  ad  eam  sem- 
per  confugere,  quam  aegrotos  sorti  ancipiti  derelin¬ 
quere.  Louvrier  plerosque  eorum  vidit  sanari,  qui 
paulo  post  laesionem  submittebantur  modiolo,  qui 
vero  serius,  salutem  non  recuperarunt;  fissuras  non 
minus  periculosas  esse  dicit,  quam  fracturas,  itaque 
per  totam  longitudinem  excidendas.  Hanc  senten¬ 
tiam  quoque  Mursinna  defendit,  hominem  cranii 
fractura  aut  fissura  percussum,  si  per  dies,  imo  heb¬ 
domadas  omnis  periculi  expers  videatur,  post  hoc 
tempus  gravissimis  calamitatibus  affici  morteque  op¬ 
primi  posse,  affirmans.  John  Bell  nonnisi  desperatis 
in  casibus  trepanationi  locum  esse,  Benj.  Bell  autem, 
si  cerebri  compressi  signa  in  conspectum  prodeant, 

solum  praesidium  in  promta  hujus  operationis  admi 
nistratione  cerni,  arbitrantur.  Zang  trepanationem 
periculo  destitui  censet,  si  durae  matris  incisio  pos¬ 
sit  vitari,  itaque  omnes  cranii  laesiones,  inprimis 
fracturas  et  depressiones,  haud  mora  curandas  esse 
modiolo.  Abernethy  et  Sam.  Cooper  ad  trepanatio¬ 
nem  non  confugiendum  esse  contendunt,  nisi  cranii 
laesiones  graviorem  encephali  compressionem  intu¬ 
lerint;  imo  exiguam  pressionem  nihil  obesse  tradunt. 
Desault  plurimos  trepanationi  submissos  perire  vidit, 
quamobrem  omnes  senes  ab  hac  operatione  arceri 
suadet.  Richter  trepanationem  tam  levem  esse  ne¬ 
gat,  ut  plerumque  putent  chirurgi,  ergo  cranii  fissu¬ 
ras  et  fracturas,  symptomatibus  gravioribus  destitutas 
minime  ad  ejus  indicationes  pertinere.  Haud  minus 
aevi  nuperrimi  medicos  ac  chirurgos  hac  de  re  dis¬ 
sentire  videmus:  Astley  Cooper  tam  simplices  cranii 
fracturas,  quam  depressiones  trepanationem  vix  et 
ne  vix  quidem  desiderare  judicat,  quoniam  depressa 
cranii  loca,  adhibitis  sanguinis  detractionibus  uberio¬ 
ribus,  sua  sponie  attolli  soleant.  Boyer  modiolum 
imponi  jubet  fracturis  cum  depressione  aut  extrava- 
sato  consociatis;  idem  duram  meningem  audaci  manu 
incidi  statimque  trepanationem  administrari  suadet, 
si  fractura  non  tantam  suppeditet  aperturam,  ut  hu¬ 
mores  intus  collecti  possint  emitti.  Altera  parte  Ri- 
cherand,  ne  extravasatum  quidem  trepanationem  sem- 
per  flagitare  affirmat,  quippe  quod  raro  tam  copio¬ 
sum  sit,  ut  comprimat  encephalura.  Prae  omnibus 
Klein  trepanationis  usum  latissime  patere  docet,  ita 
quidem,  ut  quaeque  cranii  fractura  confestim  expos- 

cat  modiolum,  quoniam  symptomata  periculosa  haud 
raro  post  vicesimum  septimum  diem  apparere  demum 
soleant.  De  Graefe,  Rust,  Chelius,  Grofsheim  et 
alii,  quanquam  de  ambiguo  trepanationis  eventu  per¬ 
suasum  habeant,  operationem  tamen  per  se  insontem 
promulgant.  — 

CAP.  II. 

Omnibus  breviter  expositis,  quae  de  operationis 
nostrae  historia  memoratu  digna  mihi  videbantur,  ad 
momenta  iter  pergam,  quae  vel  reposcant  trepanatio- 
nem,  vel  vetent;  quod  cum  ob*summam  virorum  p eri¬ 
lissimorum  dissensionem  difficile  sit  diremtu,  tam 
vindices  quam  adversarii  operationis  sunt  audiendi; 
tenendum  vero  est,  adversarios  trepanationis,  quos 
dixi,  non  plane  eam  repudiare,  sed  periculosam  ideo- 
que  inter  ultima  refugia  numerandam  existimare,  vin¬ 
dices  autem,  omnes  periculi  expertem  judicantes,  au¬ 
dacem  et  maturam  ejus  administrationem  commendare. 
Illi,  quibus  praesertim  Desault,  Richter,  Abernethy, 
A.  Cooper  et  alii  interponendi  sunt,  his  argumentis 
sententiam  suam  fulciunt:  a)  Experientia  nobis  per¬ 
suadet,  cranii  fracturas,  sive  cum  depressione  junc¬ 
tae  sint,  sive  non  sint,  sola  saepe  natura  sanari,  si¬ 
quidem  partes  depressae  attollantur,  aut  encephalum 
adsuescat  pressioni;  b)  eadem  dicenda  sunt  de  san¬ 
guinis  extravasationibus,  quarum  resorptionem  con¬ 
tingere,  permulta  docent  exempla;  c)  trepanatio  mi¬ 
nime  caret  periculo,  laesioni  enim  jam  illatae  nova 
additur  injuria,  cujus  sequelas  metiri  nequimus;  plu¬ 
rimum  periculi  in  eo  est,  quod  encephali  involucra 

nudantur,  quodsi  enim  inflammatio  accedit,  cerebrum 
assurgit  in  aperturam,  dura  ineninx  ulcerationi  sub¬ 
mittitur,  excrescentiis  fungosis  obsidetur  etc. ;  liaec 
maxime  ad  infantes  referenda  sunt,  quibus  dura  ma¬ 
ter  cum  cranio  intime  cohaeret.  Trepanationis  au¬ 
tem  vindices,  uti  Pott,  Louvrier,  Mursinna  ,  Zang  haec 
respondent:  laminae  cranii  internae,  quae  rigida, 
fragilis  et  vitrea  est,  indoles  efficit,  ut  ejus  fracturae 
plerumque  latius  pateant,  quam  laminae  externae, 
radiatae  excurrant,  et  assulas  gignant;  ut  internae  la¬ 
minae  laesionibus  rupturae  vasorum,  duram  menin- 
gein  cum  cranio  conjungentium,  exoriantur  sanguis¬ 
que  effundatur.  Vulnera  caesa  et  sclopetaria  multo 
facilius  reliquis  haec  detrimenta  afferunt,  quoniam 
tantam  diploes  contusionem  efficiunt,  ut  inflammatio 
et  suppuratio,  vel  ulceratio,  subsequantur.  His  igi¬ 
tur  patet,  pressionis  et  irritationis  absentiam  de  lae¬ 
sionis  exitu  minime  securum  reddere  posse  medicum, 
etenim  si  illarum  symptomata  in  conspectum  prod¬ 
eunt,  non  modo  encephalum,  sed  partes  quoque 
finitimae  ita  jam  aegrotant,  ut  trepanatio  rarissime 
auxilium  ferre  valeat.  Eadem  judicanda  sunt  de  san¬ 
guine  extravasato :  quodsi  chirurgus,  resorptionem  fore 
sperans,  trepanatio  nem  differt,  donec  omnia  sympto¬ 
mata  aci  gradum  altiorem  sint  evecta,  sane  metuen¬ 
dum  est,  ne  propter  enormem  cerebri  ejusque  mem¬ 
branarum  inflammationem,  imo  fortasse  ob  extrava- 
sati  putridam  indolem,  trepanatio  serotina  omni  desti¬ 
tuatur  usu. 

Quod  attinet  ad  me,  numerum  eorum,  qui  mo¬ 
diolo  submissi  perierunt,  multo  majorem  esse  quam 

eorum,  qui  salvi  evaserunt  ,  non  ignoro,  sed  inodura 
operationis  minime  talem  esse  arbitror,  ut  confirmen¬ 
tur  opprobria  gravissima,  quae  a  inultis  in  trepana- 
tionem  congeruntur.  Nec  integumentorum  oianii  in¬ 
cisio  ossiumque  perforatio,  per  se  spectatae,  neque 
durae  meningis  denudatio  atque  incisio,  reactiones 
perniciosas  provocant;  at  vero  laesiones,  quae  prad 
caeteris  modiolum  adhiberi  jubent,  utplurimum  vi¬ 
tae  periculum  minitantur,  quamobrem  mirari  non 
oportet,  plerosque  operationi  submissorum  interire. 
Generatim  igitur  hoc  axioma  proponendum  videtur: 
si  moriantur  trepanationi  subjecti,  non  operatione^ 
sed  laesione,  ad  quam  curandam  modiolus  imponeba¬ 
tur,  mortem  esse  inductam,  sin  evadant  incolumes, 
salutis  instaurationem  deberi  trepanationi.  —  Qui¬ 
bus  reputatis,  sequentes  trepanationis  indicationes 
rationi  consentaneae  possunt  haberi: 

1)  Cranii  laesiones,  non  omnes  quidem,  sed  per¬ 
multae,  nimirum  quae  vel  compressionis  vel  irritatio¬ 
nis  encephali,  aut  tunicarum  ejus,  symptomata  pro¬ 
munt,  vel  certis  quibusdam  causis  metui  jubent,  ne 
dicta  symptomata  serius  ocius  accedant;  in  utroque 
autem  casu  locus  tantum  est  modiolo,  si  sperare  li¬ 
cet,  fore,  ut  symptomatum  iliorum  causae  tollantur 
operatione.  Causis  scilicet,  encephali  compressionem 
et  irritationem  efficientibus  interponuntur:  sanguis 
extravasatus  sub  cranio  reconditus;  cranii  depressio¬ 
nes;  assulae  ab  interiori  ossium  lamina  diffractae; 
puris  colluvies  subter  cranio;  dura  mater  ab  osse  di¬ 
ducta  et  degenerata.  Proinde  laesiones  modiolum  fla¬ 
gitantes  in  specie  fere  hae  sunt:  a)  fracturae  utrius- 

que  cranii  laminae,  et  cum  et  sine  depressione ;  b)  fis¬ 
surae  et  contrafissurae  (quas  permulti  ex  indicatio¬ 
num  numero  relegant)  ;  c)  vulnera  cranii  penetrantia, 
vel  plagis  vel  ictibus  illata;  d)  vulnera  caesa  instru¬ 
mentis  obtusis  effecta,  ad  diploen  descendentia;  e)  vul¬ 
nera  sclopetaria,  sive  glans  inhaerescat,  sive  diploe 
sit  contusa;  f)  suturarum  divulsio,  violentiis  externis 
inducta;  g)  vulnera  varii  generis,  quibus  corpora 
aliena  in  cranii  cavitatem  sunt  adacta.  Metuendae 
non  sunt  compressio  et  irritatio  encephali  aut  menin¬ 
gum,  si  exterior  cranii  lamina  vel  integra  mansit, 
vel  acutis  instrumentis  laesa  est,  quapropter  suspen¬ 
dere  licet  operationem,  donec  illarum  affectionum  cri- 
teria  praeter  opinionem  appareant.  2)  Exostoses  cra¬ 
nii  internae,  quarum  diagnosis  est  confirmata.  3)  Ex- 
crescentiae  fungosae  durae  matris.  (Hanc  indicatio¬ 
nem  controversiae  et  restrictionis  aliquid  recipere 
puto,  fungus  enim  durae  matris,  seu  medullaris,  tan¬ 
tum  abest,  ut  sanetur  trepanatione ,  ut  potius  exitus 
ejus  malignus  acceleretur). 

4)  Caries  atque  necrosis,  si  totam  cranii  crassi- 
tiem  alicubi  tenent. 

5)  Diploes  corruptela,  de  cujus  praesentia  per¬ 
suasum  habemus. 

6)  Corpora  aliena  sinubus  frontalibus  insidentia, 
vel  ii  dictorum  sinuum  morbi,  qui  submoveri  ne¬ 
queunt,  nisi  sinus  patefiant,  v.  c.  polypi. 

Enumeratae  indicationes  nonnullis  restriguntur 
momentis,  quippe  quibus  trepanatio  reddatur  super¬ 
vacua;  huc  pertinent: 

1)  Cranii  laesiones,  sive  fracturae  sint,  sive  alia 

vulnera,  quibus  illatis  orae  adeo  distant,  ut  cor¬ 
pora  aliena  immissa,  vel  ossium  assulae,  vel  san¬ 
guis  extravasatus ,  sine  ulla  difficultate  possint  eli¬ 
minari. 

2)  Tantae  suturarum  divulsiones,  ut  omnequod- 
que  secretum  absque  impedimento  profluat. 

3)  Vulnera  caesa  instrumentis  acutis  inducta,  quae 
modo  ad  diploen,  aut  laminam  cranii  internam  de¬ 
scenderunt,  minime  hanc  laeserunt. 

4)  Fracturae  et  fissurae  basin  cranii  obsident  :‘.oy 
quoniam  modiolus  huic  imponi  nequit. 

5)  Fracturae  ac  depressiones  cranii  infantilis, 
quum  ossa  tam  facile  cedant,  ut  neque  assulae,  neque 
laesiones  internae  oriantur,  loca  autem  depressa  prae¬ 
valente  cerebri  expansione  plerumque  attollantur;  opus 
tamen  est  modiolo,  ubi  laesio  super  sinu  durae  ma¬ 
tris  exstat. 

6)  Apoplexia  negativa,  seu  encephali  paralysis. 

Veniendum  est  ad  tempus,  quo  suscipienda  sit 

trepanatio.  Quicunque  de  hujus  operationis  usu  et 
dignitate  persuasum  habent,  cranii  laesiones  cum  ir* 
ritationis  aut  compressionis  symptomatibus  conjunc¬ 
tas  quamprimum  modioli  applicationem  requirere, 
largiuntur;  de  iis  autem  casibus,  quibus  illa  sympto¬ 
mata  vel  desiderantur,  vel  exiguum  portendunt  gra¬ 
dum,  omni  tempore  maxima  opinionum  dissensio  vi¬ 
guit,  quod  ex  iis  jam  apparet,  quae  de  operationis 
historia  in  primo  sapite  exposui.  Qui  trepanatio rierii 
differendam  censent,  donec  symptomata'  pericolosa 
in  conspectum  prodeant,  etiamsi  causae,  sub  indica- 

tione  prima  positae,  adsint,  non  meditantur,  operatio¬ 
nem  illis  in  casibus  saepe  prophylaxeos  causa  insti¬ 
tuendam  esse,  nimirum  ut  prohibeantur  symptomata, 
quorum  introitum  exspectari  jubent,  priusquam  con¬ 
fugiatur  ad  modiolum.  Haberent  sibi,  dummodo  prae¬ 
sidium  indicarent  tutum,  quo  perniciosa  symptomata 
possent  arceri.  Methodus  exspectativa  quam  maxime 
aliena  est  a  casibus,  qui  periculum  in  mora  esse  pro¬ 
bant,  processus  enim  morbosus  tempore  ita  confir¬ 
matur,  ut  yitae  exitium  moliatur.  Huc  accedit, 
quod  unaquaeque  operatio  serotina  multo  plus  peri¬ 
culi  infert,  quam  matura,  illa  enim  novam .  injuriam 
addit  morbo  exquisito ,  haec  autem  propter  primam 
reactionem  morbosam,  quam  partes  laesae  devin¬ 
cere  student,  minus  sentitur.  Concedunt  qui¬ 
dem  trepanationis  maturae  vindices,  nonnullos  tre- 
panationi  statim  submissos  citra  eam  potuisse  sanari; 
praestare  autem  dicunt  ,  modiolum»  sine  absoluta  ne-  * 
cessitate  imponi,  quam  omissa  operatione  aegroti  vi¬ 
tam  in  praeceps  dari.  Ceteroquin  Eichheimer,  si 
vita  citra  trepanatiouem  servetur,  saepe  symptomata 
remanere,  quae  neglectae  trepanationi  imputanda 
sint,  exemplis  comprobat.  Matura  igitur  trepanatio 
omnibus  flagitatur  causis,  ad  primam  indicationem 
pertinentibus,  serotina  autem  ad  eas  capitis  affectio¬ 
nes  deferenda  est,  quae  nullam  laesionis  internae 
Suspicionem  movent.  Quo  magis  autem  prima  indi¬ 
catio  ad  trepanationem  festinari  jubet,  eo  minus :re- 
liquae  impediunt',  quominus  ad  tempus  maxime'  op¬ 
portunum  differatur,  quia  rebus  ita  constitqtis  repen¬ 
tinum  periculum  vitae  haud  imminet. 

CAP.  III. 

Proximum  est,  ut  ad  ipsam  progrediar  operatio¬ 
nem  et  quo  loco  institui  debeat,  quaenara  instru¬ 
menta  requirat,  qualis  ejus  sit  modus,  exponam. 

Urgente  necessitate  nullus  non  locus  cranii,  ex¬ 
cepta  basi,  ad  recipiendum  modiolum  idoneus  est 
habendus,  attamen  si  licet,  nonnulla  loca  sunt  vi¬ 
tanda,  ut  sinus  frontales,  spina  frontalis  interna,  por¬ 
tio  squamosa  ossis  temporum,  angulus  anterior  infe¬ 
rior  ossis  bregmatis,  spina  cruciata  ossis  occipitis, 
suturae.  Loci  delectus  habendus  est  e  quovis  casu 
singulari,  prout  alia  atque  alia  trepanationis  causa 
existit.  Extravasata  et  puris  collectiones  modiolum 
iis  cranii  locis  admoveri  jubent,  quibifs  illa  subesse 
suspicamur;  cranii  fracturae  eam  reposcunt  enchei- 
resin,  ut  pyramis  modioli  juxta  fracturae  latus  collo¬ 
cetur,  vel  juxta  marginem  depressionis,  si  fractura 
cum  hac  est  consociata;  fracturae  minores,  glandes 
sclopetariae  infixae,  modiolo  sunt  amplectendae ;  laesa 
sutura  sagittali  aut  lambdoidea,  utrique  suturae  lateri 
admoveatur  instrumentum.  Si  extravasatum  aut  pus 
non  eo  loco  deprehendimus,  quo  suspicati  sumus, 
sciscitari  oportet,  quaenam  aliae  partes  laesionis  vim 
receperint,  vel  adverso  lateri  imponatur  necesoe  est 
modiolus.  Non  seraper  una  cranii  perforatio  sufficit, 
quia  vellaesio  per  majorem  patet  ambitum,  velloci  dele¬ 
ctus  sine  certo  duce  habendus  fuit;  repetatur  igitur  opera¬ 
tio  donec  humores  accumulati  omnes  bene  eliminari,  de¬ 
pressiones  sine  ulla  vi  attolli,  assulae  extrahi  possint,  fis¬ 
sura  aut  plaga  ex  toto  ablata  sit.  Plures  excisiones 
periculum  augere  non  videntur,  Solirigen  enim  nar- 

rat,  principem  Nassoviensem  Philippum,  equo  de¬ 
jectum,  decies  septies  trepanationi  submissum,  con¬ 
valuisse. 

Non  exiguus  est  instrumentorum,  ad  trepanatio- 
nem  necessariorum,  numerus,  veruntamen  nonnulla 
eorum  absoleta  magis  quam  utilia  mihi  videntur. 
Enumerabo  instrumenta  eo  ordine,  quo  inter  opera¬ 
tionem  in  usum  veniunt.  Forfex;  novacula;  scalpel¬ 
lum  ventricosum;  specillum  sulcatum;  rasorium;  te¬ 
rebra  satis  acuminata,  ut  foramen  fiat  angustum  et 
pyramis  ei  inserenda  firmiter  haereat;  modiolus  ex¬ 
foliativus  (mespilatus),  cujus  in  locum  plerumque 
scalprum  substituitur;  trepanum  et  plures  modioli; 
constituitur  trepanum  partibus  tribus:  modiolo,  pyra¬ 
mide  (mucrone),  manubrio.  Modiolorum  figura  varia 
est:  Andreas  a  Cruce  cylindricis  utebatur,  annulo 
externo  munitis,  ne  descenderent  in  cranii  cavum; 
postea  duce  Sculteto  modioli  conici  longum  per  tem¬ 
pus  adhibebantur,  quorum  superior  pars  amplior  est 
margine  dentato;  id  vero  incommodi  habent,  quod 
pressionem  requirunt  majorem  ac  descendendo  in 
sulcum  osseum,  frictionem  et  percussionem  cranii 
efficiunt.  His  ergo  abrogatis,  in  usum  vocabantur 
modioli  cylindrici  laeves,  seu  anglici,  qui  omnium 
aptissimi,  etiamnum  reliquis  praeponi  solent;  de 
Graefe,  Heyne  et  Koch  varias  modioli  mutationes, 
plus  minus  idoneas,  excogitaverunt.  Dentes  modioli 
vel  obliqui  sunt  (serrati)  vel  recti,  vel  continui  vel 
mterstitiarii  (seni  intervallo  sejuncti),  vel  quisque 
dens  singulari  insidet  prominentiae,  ut  singuli  altis 
incisuris  distent;  modiolis  cylindricis  communibus 
dentes  alternos  (vicissim  introrsum  et  extrorsum  paulo 

inflexos)  aptissime  respondere,  Grossheim  contendit. 
Dantur  etiam  modioli  dimidiati,  ut  circulum  dimi¬ 
dium  describere  possis.  Pyramis  (mucro)  eum  habet 
usum,  ut  modiolus  in  orbem  rotandus  lnuitiatur  liy- 
pomochlio;  yel  mobilis  est  vel  imrnobilis,  illa  pro¬ 
prio  apparatu  sursum  deorsumque  potest  dimoveri, 
haec  modiolo  imponendo  inseritut  usu  que  praestito 
eximitur.  Manubrium  discrimen  sistit  inter  trepanum 
arcuatum  et  manuale;  illud,  quod  antiquius  est,  te¬ 
rebras  aequat  arcuatas,  quibus  scriniarii  et  alii  opi¬ 
fices  utuntur;  hoc  autem,  a  Fabricio  ab  Aquapen- 
dente  trepanum  AqOapendenfis  dictum,  arcu  destitui¬ 
tur,  manubrium  transversum  habet,  immobile,  ad  in¬ 
star  terebrae  minoris;  hoc  instrumentum,  quum  in 
usu  aliquamdiu  fuisset,  abrogatum,  a  Cheselden  vero 
et  Sharp  restitutum  est;  Anglorum  pleriqUe  adhuc  eo 
utuntur. 

Sequuntur  reliqua  i  ut  calamus  scriptorius  acu¬ 
minatus,  aut  specillum  de  cetaceo;  setulae;  trochlea 
(Tirefond),  exhibens  trochleam  ligneam  conicam,  ma¬ 
nubrio  munitam;  forcipes  singulares,  quales  descri¬ 
pserunt  Cheselden,  Leber,  Savigny,  ad  eximendam 
laminam  ossis  excisam  (usus  earum  facile  aliis  in¬ 
strumentis  sarcitur);  culter  lenticularis,  cujus  apex 
capitulo  metallico  est  instructus;  plerumque  cultri 
lamina  perpendicularis  insidet  capituli  faciei  planae, 
de  Graefe  obliquam  esse  jubet;  vectes,  qui  olim  pa- 
ruin  curvati  nunc  magis  hamati  conformantur  (pro¬ 
pria  elevatoria  Fabricius  Hild.  Louis,  Petit,  Richter 
et  alii  proposuerunt);  serrae  aut  rectae'/  aut  conve¬ 
xae,  aut  semicirculares  (versatiles),  quas  Scultetus, 

Dahl,  Savigny,  Hey,  aut  orbiculares,  quas  de  Graefe, 
Griffith,  Machell  commendaverunt,  ad  excidendos 
pontes  osseos,  aperturarum  interstitia  explentes;  prisci 
utebantur  forcipibus,  capitulo  lenticulari  munitis,  vel 
scalpro  et  malleo;  penicillum  aut  globulus  cereus, 
aut  compressorium  a  Faulquiers  et  de  Graefe  com¬ 
mendatum,  ad  sedandam  haemorrhagiam  arteriae  me¬ 
ningeae,  si  qua  incidat;  meningophylax  Celsi,  ad 
tuendam  durain  matrem  et  encephaluin,  si  scalprum 
adhibeatur,  nobis  supervacuus  existimatur;  cultellus, 
ad  incidendam  duram  meningem  et  spathula,  ad  eam 
diducendam  (Brambilla);  cochlear,  ad  eliminanda  ex- 
travasata  (Petit),  quem  in  finem  Rust  penicillo,  alii 
siphunculo  utuntur;  ad  coercendum  sanguinis  proflu¬ 
vium  ex  arteriis  integumentorum  capitis,  communia 
sufficiunt  adminicula,  substringendis  vasis  dicata;  ad 
deligationem'  denique  pertinent:  linamentum,  peni¬ 
cilla,  splenia,  fasciae  (cancer  Galeni),  aut  reticulum, 
aqua  frigida  atque  tepida,  oleum,  spongiae.  Ad  per¬ 
ficiendam  trepanationem  tribus  vel  quatuor  admini¬ 
stris  opus  est,  quorum  primus  aegroti  caput  contineat, 
alter  instrumenta  suppeditet,  tertius  instrumenta  et 
vulnus  perpurget,  quartus  instaurationi  aegroti  provi¬ 
deat  et  fortuitis  rebus,  quae  incidant,  satisfaciat. 
Aeger  ita  locetur,  ut  locus  trepanationi  submittendus 
sit  supremus  et  in  conspectu  chirurgi,  ergo  modiolus 
perpendicularis  imponi  queat;  capiti  subjiciatur  pul¬ 
vinar,  ne  offendatur  pressione,  — 

Trepanationem  quatuor  actibus  absolvi  docent  .  • 
chirurgi,  quorum  primus  complectatur  cranii  denu¬ 
dationem,  alter  terebrationem,  tertius  laminae  osseae 

extractionem,  quartus  marginum  vulneris  laevigatio- 
nein  et  quae  supersunt,  ad  consequendum  operationis 
scopum. 

Resectis  capillis  eutequo  tonsa,  cranii  integu¬ 
menta  inciduntur;  figura  incisurae  ad  loci  rationem, 
ad  laesionis  modum  et  magnitudinem  conformanda 
est.  Ambitu  laesionis  incognito,  incisuram  longitu¬ 
dinalem  facere  expedit;  si  unum  modiolum  suffectu¬ 
rum  esse,  persuasum  habemus,  non  opus  est  incisura 
6ecunda,  sed  latera  vulneris  longitudinalis  paululum 
diducenda  hamulisque  distrahenda  sunt;  nonnulli  par¬ 
ticulam  integumentorum  rotundam  excidi  jubent;  qui 
difficilem  sibi  fore  existimat  incisuram  circularem, 
ad  triangularem  confugiat.  Si  duos  imposituri  sumus 
modiolos,  incisuram  ovalem,  sin  plures,  cruciatam  aut 
T  formem,  quarum  anguli  dissolvendi  sunt,  admini¬ 
stremus;  anguli  si  impedimento  sunt,  resecentur,  et¬ 
enim  corrugantur,  non  conglutinantur,  quod  Rust 
contendit,  Chelius  tamen  servari  suadet  integumenta, 
quia  cicatricem  promtius  inducant ;  in  regione  tempo¬ 
rali  incisura  fiat  lambdoidea  inversa  (V),  ita  ut  basis 
sursum  spectet. 

Ad  perficiendam  incisionem ,  cranii  integumenta 
manu  sinistra  tenduntur,  scalpellum  plena  dextra 
prehensum,  ita  ut  index  impositus  sit  dorso,  usque 
ad  os  adigitur  et  secundum  directiones  ante  descri¬ 
ptas  deducitur.  Incisura  triangularis,  T  formis  et 
lambdoidea  inversa,  qua  anguli  congruunt,  paulo  de¬ 
cussentur,  necesse  est.  Partes  integumentorum  vel 
auferendae,  vel  replicandae,  vulsella  prehenduntur  et 
scalpello  diducuntur.  Haemorrhagia  forte  exorta ,  si 

aqua  frigida  non  sedatur,  ligaturam  requirit.  Magnam 
providentiam  integumentorum  incisio  sibi  expostulat, 
si  crajiinm  pluribus  locis  laesum  est;  ne  igitur  scal¬ 
pellum  per  fissu;’am  aliquam  descendat  in  cranii  ca¬ 
vitatem,  caute  adigatur,  aut  insisura  super  specillo 
sulcato  dilatetur.  Periosteum  vel  incisura  circulari, 
ad  mpdioli  amplitudinem  respondente,  vel  cruciata, 
ita  ut  linearum  extrema  incisuris  rectis  uniantur,  se¬ 
catur  et  vel  rasorio  vel  scalpelli  manubrio  acuto  a 
peripheria  versus  centrum  raditur. 

Quibus  provisis,  terebrandum  est  cranium.  Pyra¬ 
mis  modioli  eo  usque  deprimitur,  ut  apex  ejus  ultra 
marginem  dentatum  paulo  promineat;  modiolus  inse¬ 
ritur  arcui  et  loco  terebrando  imponitur.  Optimum 
est,  trepanum  arcuatum,  si  hoc  usuri  simus,  plena 
dextra  ita  prehendi,  ut  pugnus  concavitati  arcus  ob¬ 
vertatur,  index  deorsum  versus  externae  modioli  fa¬ 
ciei  admoveatur  ;  quo  facto  pyramis  in  centro  loci 
terebrandi  collocatur,  trepanum  erigitur,  manus  si 
nistra  manubrii  capitulo  imponitur  leviterque  instrm 
mentum  apprimitur  cranio;  pollex,  index  ct  medius 
digitus  manus  dextrae  injiciuntur  arcui  et,  si  dentes 
sunt  obliqui,  ad  illud  latus  diriguntur  rotationes,  quo 
dentium  apices  spectant,  sin  recti  sunt,  non  interest, 
ad  quqd  latus  agitetur  instrumentum.  Hinc  fit,  ut 
serra  circularis  incidat  os  et  sulcum  fingat. 

Trepani  manualis,  si  hoc  utitur  aliquis,  manu¬ 
brium  transversum  plena  prehenditur  dextra,  modio¬ 
lus  ejqs  flon  aliter  ac  trepani  arcuati  imponitur  cra¬ 
nio  et  modica  pressione  adhibita,  semicirculi  descri¬ 
buntur  a  sinistra  ad  dextram  et  retro;  difficiliori  au- 

tem  negotio  trepanum  manuale  agitatur,  quam  arcua¬ 
tum.  Sulco  satis  alto,  pyramis  vel  sursum  truditur, 
vel  eximitur,  prout  mobilis  aut  immobilis  est,  rota¬ 
tiones  ita  continuantur,  ut  aequabiliter  modiolus  ubi¬ 
que  descendat;  agitationes  initio  tardiores  et  cautio¬ 
res  esse  debent,  ne  huc  illuc  labet  modiolus,  sulco 
jimjam  formato  audaciores.  Per  intervalla  trepanum 
eximendum,  dentes  modioli  setulis  purgandi,  sulcus 
calamo  Scriptorio  scobibus  liberandus  est.  Ad  diploen 
usque  rotationes  audaci  manu,  dummodo  abstineamus 
i  violentia,  possunt  institui;  perventum  esse  ad  di¬ 
ploen,  haec  signa  nuntiant:  scobes  antea  albae  tum 
fmnt  cruentae  et  medullares,  rotationes  facilius  pera¬ 
guntur,  sonus  stridulus  in  obtusum  mutatur.  Perfo¬ 
rata  lamina  exteriori,  aut  prius,  ut  nonnulli  suadent, 
trochlea  Heynii  in  foraminulum  terebra  formatum 
inseritur  et  relinquitur,  vel,  si  trochlea  veteriori  uti¬ 
mur,  ductus  aliquot  trochleares  aguntur,  instrumen¬ 
tum  rursus  aufertur.  Laminae  interioris  terebratio 
majorem  reposcit  providentiam,  quia  ejus  crassitiem 
metiri  nequimus.  Quo  altius  ergo  descendit  modio¬ 
lus,  eo  leviores  et  cautiores  instituantur  rotationes  et 
post  quamque  tertiam  agitationem  sulcus  exploretur 
calamo  scriptorio,  aut  specillo,  num  ossis  lamina  ali¬ 
cubi  jam  sit  labefacta.  Quod  si  est,  trepanum  ad  la¬ 
tas  contrarium  prematur,  ut  reliqua  persecentur  loca. 
Lamina  undique  labefacta,  aut  osse  hic  illic  super- 
stite,  sed  adeo  tenui,  ut  sine  durae  matris  et  ence¬ 
phali  periculo  non  amplius  possit  terebrari,  ad  ter¬ 
tium  operationis  actum  est  progrediendum,  qui  in  eo 
cernitur,  ut  lamina  excisa  elevetur. 

Os  excisum  vel  trochlea,  vel  forcipe,  vel  vecti 
potest  promi.  Si  Heynii  trochlea  in  usuin  vocata 
est,  hamulus  huic  scopo  dicatus  inseratur  in  apertu¬ 
ram  trochleae  jam  prius  immissae  et  os  quam  cau¬ 
tissime  allevetur;  trochleae  antiquiores  nunc  demum 
in  canalem  trochlearem  demittuntur  et  os  extrahitur. 
Quod  forcipes  attinet,  interdum  vulsella,  cruribus 
distentis,  sufficit;  commodiores  autem  sunt  forcipes 
a  Savigny  commendatae.  Vectes  per  sulcum  immit¬ 
tuntur  et  ita  gubernantur,  ut  margines  cranii  a  lae¬ 
sione  defendantur. 

Actus  quartus,  id  est  marginum  vulneris  laevi- 
gatio,  cultro  lenticulari,  secundum  Graefe  optime  con¬ 
structo,  absolvitur.  Iste  culter  plena  manu  ita  pre¬ 
henditur,  ut  pollex  alterutri  paginae  imponatur,  ca¬ 
pitulum  lenticulare  inter  internam  cranii  faciem  et 
duram  matrem  adigatur  eoque  modo  instrumentum 
per  totam  aperturae  oram  circumferatur. 

Quae  praeterea  facienda  sunt,  secundum  causas 
trepanationem  indicantes  discrepant.  Extravasatum 
aut  pus,  si  super  dura  matre  apparent,  partim  situ 
capitis  inclinato,  partim  penicillo  aut  siphone  submo¬ 
ventur.  Sin  durae  matri  subsunt,  quod  ex  ejus  ad- 
scensu  in  aperturam,  e  colore  livido  et  fluctuatione 
cognoscitur,  scalpellum  rectum,  cujus  dorsum  margini 
aperturae  obvertitur,  per  hanc  membranam  adigitur, 
forfex  deinde  capitata,  vel  specillum  sulcatum  et  su¬ 
per  hoc  scalpellum  introducitur,  ut  findatur  dura  ma¬ 
ter;  prima  incisura  vel  una  vel  duabus  transversis 
decussatur,  eodem  modo  a  peripheria  ad  centrum  per¬ 
gentibus.  Si  extravasatum  latius  supra  duram  menin- 

gem  diffunditur,  plures  modiolos  imponi  praestat, 
quam  duram  matrem  deprimi  et  ab  osse  diduci.  In 
Iiis  casibus  etiam  prodest,  duobus  locis,  magis  distan¬ 
tibus,,  admovere  modiolum,  dein  serra  versatili  aut 
orbiculari  utriusque  aperturae  instertitium  excidere. 
Idem  agendi  modus  iis  respondet  exemplis,  quibus 
fracturae  aut  fissurae  per  majorem-  ambitum  patent. 
Quodsi  glandes  sclopetariae,  assulae,  vel  alia  corpora 
peregrina  extrahenda  sunt,  tantum  spatii  comparetur, 
ut  extractio  sine  violentia  perfici  queat.  Ad  elevan¬ 
dam  depressionem,  vectis  commendatur  aut  rectus, 
aut  hamatus,  qui  inde  ab  apertura  subter  locum  de¬ 
pressum  adigitur;  interdum  elevatorium  commune, 
quo  lamina  excisa  promitur,  sufficit.  Sin  elevatio  hac 
encheiresi  non  efficitur,  secunda  apertura  juxta  alte¬ 
rum  depressionis  latus  terebratur  et  vectis  utrinque 
administratur.  Quae  si  etiam  vana  sunt,  circa  totum 
locum  depressum  imponantur  modioli,  aperturarum 
interstitia  aut  serra  versatili  aut  orbiculari  dissecen- 
tur  et  pars  depressa  auferatur.  Difficilis  est  metho¬ 
dus  a  Thedenio  commendata:  marginem  depressionis 
vel  rasorio,  vel  vitro  ita  attenuandi,  ut  pars  forfice 
curvata  possit  excidi. 

Si  arteriae  meningeae  laesio  haemorrhagiam  in¬ 
ducit,  operatio  quam  citissime  est  absolvenda,  ostium, 
ex  quo  proruit  sanguis,  globulo  cereo  obturandum, 
aut  suasore  Larrey  acu  candente  adurendum,  vel 
Graefii  compressorio  claudendum.  Haemorrhagia  si¬ 
nus  alicujus,  utplurimum  vehementissima ,  operatio¬ 
nem  quam  celerrime  finiri,  dein  compressionem  loco 
consentaneam  institui  jubet.  Durae  matris  laesiones, 

quum  gravem  reactionem  traumaticam  praestent,  dein¬ 
ceps  methodum  antiphlogisticain  per  totum  ambitum 
requirunt. 

Absoluta  operatione,  deligatio  ita  administratur, 
ut  penicillum  olao  inunctum  immittatur  in  cranii 
aperturam,  splenia  e  linamento  superinjiciantur  et 
mitra,  vel  reticulo,  quod  Graefe  praefert,  muniantur. 

Aeger  ad  latus  modiolo  percussum  decumbat,  cu~ 
ratio  initio  antiphlogistica,  tam  universalis  quam  lo¬ 
calis,  administretur.  Multum  celebritatis  fomentatio¬ 
nes  Schmuckeri,  cum  usu  interno  arnicae,  nitri  et 
i  calomelanos,  sibi  pepererunt.  Cranii  apertura  inter¬ 
dum  callo  perfecte  clauditur,  saepius  autem  substan¬ 
tia  tantum  cellulosa,  subtendinea  obducitur,  quod  si 
est,  locum  imposita  lamina  metallica,  cornea,  ebur¬ 
nea,  tueri  oportet.  Merrem  laminam  ossis  excisam 
in  aperturam  restitui  jubet,  ut  adglutiuetur,  quod  lieri 
posse,  Walther  et  Wolff  affirmant.  Mynors  loborum 
cutaneorum  margines  sutura  cruenta  univit,  fore  spe¬ 
rans,  ut  substantia  ossea  regeneretur. 

Infantes  trepanationi  tantum  submittendi  sunt,  si 
cranii  pars  modiolum  receptura  jam  ossificata  est; 
sin  minus,  scalpello  efficitur  incisura  et  forfice  ob¬ 
tusa  dilatatur;  Theden  his  incasibus  rasorio  aut 
vitro  utendum  esse  judicat,  siquidem  cranium,  per 
se  tenue  et  molle,  facile  ita  possit  attenuari,  ut  lo¬ 
cus  sit  forfici.  — 

EPILOGUS. 

Me  multo  prolixius  materiem  pertractatam  expo¬ 
nere  potuisse  atque  debuisse,  probe  scio;  tantis  autem 

temporis  angustiis  pressum  me  videbam,  ut  hujus  opu¬ 
sculi  cancellos,  quam  arctissimepossem,  circumscribere 
oporteret.  Excusationem  igitur  in  lectorum  aequitate 
et  humanitate  me  habiturum  esse  confido,  quod  scri- 
ptiunculam  numeris  suis  parum  absolutam  in  lucem 
ediderim.  Nonnulli  forsitan  inter  analphabetas  me 
referendum  putabunt,  quod  nulla  dissertationi  subje¬ 
cerim  citata;  equidem  vero  justis  omnium  desideriis 
satisfieri  judicavi,  si  brevem  scriptorum,  qui  post 
medium  aevum  ad  recentiora  saecula  trepanationi 
studium  operaraque  praecipue  impenderunt,  indicem 
calci  hujus  opusculi  adnecterem.  Conferantur  nimirum: 

THESES  DEFENDENDAE. 


i. 

f 

Nullum  certum  in  medicina  Systema. 

II. 

Crusta  pleuritica  sola  venaesectionem  repeti 
non  jubet . 

III. 

Angina  membranacea  a  tracheitide  mul¬ 
tum  differt . 

IV. 

Diarrhoea  in  typho  pernisiosissirna  et  quam 
celerrime  amovenda  vel  coercenda. 

V. 

In  fracturis  cranii  Trepanum  non  sem- 
per  adhibendum . 

